## La Generalitat condemna l’agressió patida per dos jóvens aficionats amb discapacitat després del partit Vila-real-València

*** La vicepresidenta primera i consellera de Servicis Socials, Igualtat i Vivenda, Susana Camarero, trasllada la seua solidaritat cap a les víctimes i els seus familiars
* Reafirma el compromís de tot el Consell amb la protecció dels drets de les persones amb discapacitat i amb l’erradicació de qualsevol forma de discriminació o violència**

La Generalitat ha traslladat el seu més profund rebuig i condemna davant l’agressió patida per dos jóvens aficionats amb discapacitat en la nit d’este dissabte, després del partit Vila-real-València.

La vicepresidenta primera i consellera de Servicis Socials, Igualtat i Vivenda, Susana Camarero, ha considerat que este acte de violència “atempta contra la integritat de les víctimes i, a més, és un atac inacceptable als principis d’inclusió, respecte i convivència”.

Així mateix, Camarero ha mostrat la seua solidaritat cap a les víctimes i els seus familiars i ha reafirmat el seu compromís i el de tot el Consell amb la protecció dels drets de les persones amb discapacitat i amb l’erradicació de qualsevol forma de discriminació o violència.

“Este tipus d’episodis de violència són inadmissibles i no caben en una societat regida pels valors del respecte, la igualtat i la integritat de les persones”, ha subratllat la vicepresidenta, qui també ha fet una crida perquè “estos fets siguen condemnats de manera unànime i es reforce el compromís amb la convivència i el respecte”.

Fecha: 17/02/2025